Fatma Gulera 71 serrî ya ke nêweşê qanserî ya bi îddîaya ‘‘paştdayîşê rêxistinî‘‘ ameye tepiştene û Zîndanê Tîpê Eyî yê Aydinî de ameye cakerdene.
Fatma Gulera ke qezaya Xozatî ya Dêrsimî de ronişena û nêweşa qanserê madeyî ya, serra 2012 de wexto ke heywanê xo herêma Çetî de çerênanyêne pêkewtişêk virazîya û rîyê naye ra bi îddîaya ‘‘paştdayîşê rêxistinî‘‘ 5 serrî û 3 aşme caza dîya ci.
Fatma Gulere 31ê Teşrîna verêne de wexto ke qezaya Didimî ya Aydinî de kênaya xo zîyaret kerdêne ameye tepiştene û  Zîndanê Tîpê Eyî yê Aydinî de ameye cakerdene.
Lajê Gulere Bulent Gulerî muracatê Komela Heqanê Merdiman a Îzmîrî kerd û da zanayene ke maya ey nêwaşa xidar a û waşt ke pawitoxî heqanî aye ra eleqadar bibî.
